Cuneiform Tablet Kt 91/k 385 (AKT 8 206)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
a-na lá-ma-sà-tim ú ša-lim-ma qí-bi-ma um-ma um-mì-iš-ḫa-ra-ma a-dí-i na-áš-pé-er-tim ša ta-áš-pu-ri-ni um-ma a-tí-ma mì-šu-um ma-ma-an lá i-ṭa-ra-dam ší-pá-ar-šu i-li-kam-ma a-na-ku aṭ-ru-ud a-dí ma-lá ú ší-ni-šu aq-bi-šu-ma li-bu-šu i-ta-na-aṣ-ra-áp um-ma šu-ut-ma a-dí ma-lá ú ší-ni-šu na-áš-pé-er-tí i-li-ik-ší-im-ma a-lá-kam lá ta-mu-a ša a-ša-pá-ru-ší-ni-BA i-ṣé-er na-áš-pé-ra-tí-a iš-té-et ú ší-ta ša i-li-kà-ší-ni a-wi-lúm a-wa-tim i-ta-aḫ-dar um-ma šu-ut-ma iš-tù a-lá-kam lá ta-mu-ú lá ta-tù-ri-ma lá ta-qá-bi-im šu-ma a-ḫa-tí a-tí a-wa-tim sà-ra-tim lá ta-áš-ta-na-pá-ri-im a-na KÙ.BABBAR mì-ma lá ta-ša-pá-ri-šu-um a-šu-mì KÙ.BABBAR aq-bi-šu-ma um-ma šu-ut-ma ma-lá-ma-a KÙ.BABBAR 0.5 ma-na gám-ri-ša gi₅-mì-lam₅ i-ṣé-er um-mì-ša ú-ul a-ḫi-ša lá-áš-ku-un ú-ul i-na ba-áb-tí-a KÙ.BABBAR 10 GÍN lá i-ba-ší ú šu-ma i-na ba-áb-tí-a lá-šu KÙ.BABBAR 10 GÍN ma-lá gám-ri-ša iš-tí um-mì-ša ú a-ḫi-ša lu té-ri-iš-ma a-na-ku a-na-kam lu-ta-er-šu-ma lu ta-ta-al-kam mì-ma a-wa-tim ú na-áš-pé-ra-tim lá ta-áš-ta-na-pá-ri-im i-na pá-ni a-wi-lim tù-uš-ta-zi-zi um-ma šu-ut-ma iš-tù-ma lá am-tí-ni ší-it a-lá-kam lá ta-am-tù-a-ni lá ta-tù-ar-ma šu-um-ša lá ta-za-kà-ri-im ú a-tí lá a-ḫa-tí mì-šu-um šé-ri-ki ú É bé-et-ki ša-ni-ú-tum i-bé-e-lu ú a-tí a-ma-kam wa-áš-ba-tí a-pu-tum šé-ri-ki lá tù-ḫa-li-qí ú i-a-tí i-na É a-wi-lim lá tù-re-qí-ni šu-ma a-lá-ki i-ba-ší tí-ib-e-ma a-tal-ki-im lá-ma a-wi-lúm li-bu-šu iš-ni-ú i-na {d}UTU-ši pí-lá-aḫ-IŠTAR e-ru-ba-ni ki-ma iš-tí-šu lá ta-li-ki-ni li-bu-šu im-ra-aṣ-ma 5 u₄-me-e a-na ki-dim lá ú-ṣí šu-ma mu-tám ša-ni-a-am ta-šé-e-i šu-up-ri-ma lu i-de₈ šu-ma lá ki-a-am tí-ib-e-ma a-tal-ki-im šu-ma lá ta-li-ki-im i-a-tí i-na pá-ni a-wi-lim tù-ša-zi-zi ú šé-ri-ki tù-ḫa-li-qí ú a-na-ku lá a-tù-ar-ma šu-um-ki lá a-za-kà-ar ú-lá a-ḫa-tí a-tí ú mì-ma i-a-tí lá ta-ša-pí-ri-im